МОТИВИ 
към 

ПРОЕКТ НА НАРЕДБА № 12 НА ОБЩИНСКИ СЪВЕТ ЗЛАТОГРАД ЗА РЕДА И УСЛОВИЯТА ЗА УПРАВЛЕНИЕ И РАЗПОРЕЖДАНЕ С ОБЩИНСКИ ЖИЛИЩА НА ТЕРИТОРИЯТА НА ОБЩИНА ЗЛАТОГРАД  

1. ПРИЧИНИ И МОТИВИ ЗА  ПРИЕМАНЕ НА НАСТОЯЩАТА НАРЕДБА:


Съгласно чл.45а, ал. 1 и ал. 2 и чл. 47 от Закона за общинската собственост, условията и редът за установяване на жилищни нужди на граждани, настаняване под наем в общинските  жилища, както и продажба на общинските жилища се определят с наредба на общинския съвет.
Общински съвет Златоград се е възползвал от правото си по чл.45а, ал. 1 и ал. 2 и чл. 47 от Закона за общинската собственост, през 2005 година, като със свое с Решение № Г 335, по Протокол № 42 от 30.11.2005 г., приема Наредба № 12 за реда и условията за  управление и разпореждане с общински жилища на територията на Община Златоград. През годините, Наредбата е претърпяла няколко изменения и допълнения, обусловени от промяна в законовата уредба и от практическото приложение на нормативната база. 

С Решение № 40 от 15.02.2019 г., по Протест на Прокурор при Окръжна прокуратура гр. Смолян, Административния съд гр. Смолян отмени, като незаконосъобразна, Наредба № 12 на Общински съвет Златоград за реда и условията за  управление и разпореждане с общински жилища на територията на Община Златоград, приета с Решение № Г 335 по Протокол № 42 от 30.11.2005 г., изменена и допълнена с Решение № Г 628/30.07.2007 г. по Протокол № 70 (в сила от 01.09.2007 г.) на Общински съвет Златоград, изменена и допълнена с Решение № Е 218 от 26.06.2012 г. по Протокол № 19 на Общински съвет Златоград, (в сила от 01.07.2012 г.), изменена и допълнена с Решение № Е 870/26.11.2014 г. по Протокол № 64 (в сила от 01.01.2015 г.). Мотивът за отмяната е че, Наредбата е приета без да е е извършено публично уведомяване преди приемането й, чрез изпращане на проекта до представителни организации, чрез публикуването му в средства за масово осведомяване, в интернет – страница или по друг подходящ начин, което е лишило заинтересованите лица от възможността да направят предложения и възражения по проекта, в предвидения срок.
Проектът на нова наредба изцяло е изготвен въз основа на отменената Наредба № 12 за реда и условията за  управление и разпореждане с общински жилища на територията на Община Златоград, като е отчетена действащата нормативната уредба, имаща отношение към предложеният местен нормативен акт.
Предвид гореизложеното, приемането на нова Наредба № 12 на Общински съвет Златоград за реда и условията за  управление и разпореждане с общински жилища на територията на Община Златоград, е наложително.
2. ЦЕЛИ, КОИТО СЕ ПОСТАВЯТ С ПРИЕМАНЕ НА НАРЕДБАТА:
Усъвършенстване на дейността, свързана с жилищната политика на Община Златоград и оптимизиране на управлението на общинските жилищни имоти. 

3. ОЧАКВАНИ РЕЗУЛТАТИ ОТ ПРИЕМАНЕ НА НАРЕДБАТА:
Уеднаквяване на нормативна база в областта на жилищната политика на Общината и създаване на по-добри условия за ползване по правилното предназначение на общински жилища.
4. ФИНАНСОВИ СРЕДСТВА, НЕОБХОДИМИ ЗА ПРИЛАГАНЕ НА НОВАТА УРЕДБА:
За прилагане на Наредбата не са необходими допълнителни финансови и други средства.

5. АНАЛИЗ ЗА СЪОТВЕТСТВИЕ С ПРАВОТО НА ЕВРОПЕЙСКИЯ СЪЮЗ
Законодателството на Европейския съюз не въвежда специални изисквания, които да бъдат приложени в предложената Наредба №12 за реда и условията за  управление и разпореждане с общински жилища на територията на община Златоград.

